**ELŐTERJESZTÉS**

**Javaslat önkormányzati tulajdonú gazdasági társaságokkal kapcsolatos döntések meghozatalára**

1. **Javaslat a 296/2020. (X. 29.) Kgy. számú határozat visszavonására**

A Közgyűlés a 296/2020 (X.29.) Kgy. számú határozatában Unger Richárdnak, a Szombathelyi Haladás Labdarúgó és Sportszolgáltató Kft. felügyelőbizottsági elnökének lemondását tudomásul vette, és helyére a társasági szerződés 10. pontja alapján a felügyelőbizottság új elnökének Kovács Cecíliát javasolta megválasztani a taggyűlésnek. A társaság taggyűlése azonban a kérdésben nem döntött, mert Unger Richárd időközben lemondását visszavonta, így a kérdés napirendre tűzése okafogyottá vált.

Fentiek alapján javaslom a Tisztelt Közgyűlésnek a 296/2020 (X.29.) Kgy. számú határozat visszavonását.

1. **Javaslat a SZOVA Szombathelyi Vagyonhasznosító és Városgazdálkodási Nonprofit Zrt. által kezelt önkormányzati tulajdonban levő bérleményekkel kapcsolatos díjhátralékok számviteli nyilvántartásból történő kivezetésére**

A SZOVA Nonprofit Zrt. az előző évek gyakorlatának megfelelően az általa kezelt és bérbe adott ingatlanok vonatkozásában keletkezett behajthatatlan követelések számviteli nyilvántartásokból való törléséhez kéri a Közgyűlés hozzájárulását. Javaslom, hogy a Közgyűlés járuljon hozzá ahhoz, hogy a SZOVA Nonprofit Zrt. számviteli nyilvántartásából behajthatatlanság címén 1.475.768 Ft tőke követelést leírjon a 2020. december 31-i állapot szerint. Ez az összeg összesen 20 követelés leírását jelenti, amelyekből 13 olyan követelés, amit eredményesen nem lehet érvényesíteni, amelynél a fizetési meghagyásos eljárással, a végrehajtással kapcsolatos költségek nincsenek arányban a követelés várhatóan behajtható összegével, vagy amelynél az adós nem lelhető fel, mert a megadott címen nem található és a felkutatása igazoltan nem járt eredménnyel. Ezek összege 100 224 Ft. A további 7 követelés pedig bíróság előtt nem érvényesíthető, összegük 1.375.544 Ft.

1. Javaslat a Vas Megyei Temetkezési Kft. 2021. évi üzleti tervének módosítására

A társaság az Önkormányzat 2021. évi költségvetéséről szóló 7/2021. (II.25.) önkormányzati rendelete szerint 2021. évben nem részesül önkormányzati támogatásban.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott közgyűlési feladat- és hatáskörben eljárva a koronavírus fertőzés kapcsán elrendelt veszélyhelyzetre tekintettel a 48/2021. (III.25.) PM. sz. határozattal a Vas Megyei Temetkezési Kft. 2021. évi üzleti tervét önkormányzati működési támogatás nélkül jóváhagytam.

A társaság új ügyvezetője átdolgozta a társaság üzleti tervét. Önkormányzati működési támogatás nélkül 410.016 eFt (korábban 389.760 eFt) árbevétellel, 231.256 eFt (korábban 220.000 Ft) személyi jellegű ráfordítással tervez az üzleti terv, összességében azonban a társaság 2021. évre várható adózott eredménye változatlanul 0 Ft.

A módosított üzleti tervben a társaság július 01-től átlagosan 14 % béremeléssel számolt, ami havi szinten a járulékokkal együtt 1.876 eFt-tal növeli a személyi jellegű ráfordítások összegét.

A társaság ügyvezetője azzal fordult Önkormányzatunkhoz, hogy a társaság tulajdonát képezi egy 17 m2 nagyságú garázs, amely természetben Sárvár, Kiss János altáb. u. 64. szám alatt található, évek óta kihasználatlanul áll, a társaság feladatai ellátásához nem szükséges, ezért értékesíteni kívánják.

Továbbá a társaság számára feladatai ellátásához szintén nem szükséges a tulajdonában lévő NVS-395 forgalmi rendszámú, Skoda Superb típusú személygépkocsi.

Ügyvezető Asszony a Közgyűlés jóváhagyását kéri a fenti két vagyonelem értékesítéséhez.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 20. § (2) bekezdése értelmében a többségi vagy kizárólagos tulajdonú gazdasági társaság tulajdonában lévő ingatlan és portfólióvagyon üzleti tervében nem szereplő elidegenítés, megterhelés, beruházás kérdésében minden esetben a Közgyűlés jogosult dönteni.

Javaslom, hogy a Tisztelt Közgyűlés engedélyezze a társaság tulajdonát képező, Sárvár, Kiss János altáb. u. 64. sz. alatti, 17 m2 nagyságú garázs, valamint az NVS-395 forgalmi rendszámú, Skoda Superb típusú személygépkocsi értékesítését.

A társaság felügyelőbizottságának határozata az ülésen kerül ismertetésre.

1. **Javaslat a Szombathelyi Médiaközpont Nonprofit Kft. 2021. évi üzleti tervének módosítására**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott közgyűlési feladat- és hatáskörben eljárva a koronavírus fertőzés kapcsán elrendelt veszélyhelyzetre tekintettel a 46/2021. (III.25.) PM. sz. határozattal aSzombathelyi Médiaközpont Nonprofit Kft.2021. évi üzleti tervét 100.000.000,- Ft önkormányzati működési támogatás biztosításával jóváhagytam.

A társaság ügyvezetője átdolgozta a társaság üzleti tervét az alábbiak figyelembe vételével:

* létszámváltozásra tekintettel a személyi jellegű ráfordítások 103.184,9 e Ft-ról 107.120,17 eFt-ra emelkedett;
* a tervezett székhelyváltozáshoz kapcsolódó költség 1.500 eFt, a beruházási igény egyszeri 23.214.311 Ft;
* a Savaria Fórum tervezett bővülésével kapcsolatos költség: 17.630,4 eFt az igénybevett szolgáltatás költsége, valamint 2.383.395 Ft a beruházási költség;
* a pótbefizetés jogcímén elszámolt 7.207.000,- Ft biztosítása.

A társaság a fentiek alapján összesen 63.007 eFt többlettámogatás biztosítását kéri az önkormányzattól.

A társaság felügyelőbizottságának határozata az ülésen kerül ismertetésre.

1. **Javaslat a Szombathelyi Médiaközpont Nonprofit Kft. elhelyezésével kapcsolatos döntés meghozatalára**

Horváth Zoltán, a Szombathelyi Médiaközpont Nonprofit Kft. ügyvezetője megvizsgálta annak a lehetőségét, hogy a társaság a piaci alapon bérelt ingatlan helyett működését a jövőben önkormányzati tulajdonú ingatlanban folytassa.

Arra alapozva, hogy a Szombathelyi Médiaközpont Nonprofit Kft. 2022. január 1. napjától átveszi az AGORA Szombathelyi Kulturális Központ közművelődési feladatait, az ügyvezető egy olyan koncepció kidolgozása mellett döntött, amelyben a Médiaközpont átköltöztethető az AGORA irodaépületébe (Sportház, Szombathely, Március 15. tér 5.) úgy, hogy a szerkesztőségek az épület I. emeletén lennének elhelyezve, a televízió stúdió pedig az alagsorban. Ezzel a megoldással éves szinten nagyságrendileg nettó 8,3 millió Ft megtakarítás érhető el. A Kft. helyiségbérleti szerződése 2021. március 1-jén felmondásra került, 6 hónapos felmondási idővel. Az AGORA épületében a költözéssel összefüggésben szükséges átalakítási munkák elvégzését követően már nyáron megtörténhet a költözés, és a Kft. székhelyének áthelyezése. Az ehhez biztosítandó egyszeri forrás miatt a Kft. 2021. évi üzleti tervének módosítása szükséges.

Fentiek alapján javaslom a Tisztelt Közgyűlésnek, hogy hatalmazza fel az AGORA Szombathelyi Kulturális Központ vezetőjét, hogy 2021. július 1. napjától 2021. december 31. napjáig terjedő időtartamra a társaság elhelyezése érdekében kössön ingyenes használatba adási megállapodást a szombathelyi 2710/1 hrsz.-ú ingatlan irodaépülete I. emeletén található 166,49 m2 területű helyiségcsoportra és a pincében található 64,89 m2 helyiségre, összesen 231,38 m2 ingatlanrészre vonatkozóan a Szombathelyi Médiaközpont Nonprofit Kft.-vel.

1. **Javaslat az Aréna Savaria sportcsarnok tetőszerkezetének felújításához szükséges döntés meghozatalára**

A Szombathelyi Sportközpont és Sportiskola Nonprofit Kft. utánpótlás-, valamint a FALCO csapatai napi rendszerességgel használják az Aréna Savaria multifunkciós sportcsarnokot, emellett a rendezvényszervezés járványt követő felfutása miatt szinte minden hétvégére koncert- vagy sportprogramok helyszínéül van lekötve az épület.

A csarnok tetőszerkezete kritikus állapotban van, a vízátfolyók teljesen el vannak tömődve, esőzéskor a víz máshol tör utat magának, beázik a födém, a nedvességtől pedig a parketta széle is sérül. A folyamatos beázások miatt a pálya többször vált játékra alkalmatlanná, balesetveszélyessé. Emiatt mérkőzések, rendezvények szakadhatnak félbe vagy akár el is maradhatnak. A játéktér 2015-ben került felújításra, 2020-ban pedig megtörtént a felület csiszolása, lakkozása és újravonalazása is.

A tető felújítása a fent ismertetettek alapján elkerülhetetlen. A tetőszigetelés, valamint a csapadékvíz-elvezető rendszer felújításának költsége bruttó 92 millió forint, amelyhez plusz költségként kapcsolódnak a közbeszerzési tanácsadó díja, az eljárási díjak és a műszaki ellenőr díja.

A Sportközpont vezetése a beruházás nagyságára tekintettel a felújítás finanszírozását külső forrás bevonásával tervezi megvalósítani. Erre lehetőséget keresve a 2021/2022. évi TAO pályázati időszakra vonatkozóan a Magyar Kosárlabdázók Országos Szövetsége (MKOSZ) felé benyújtott kérelemben „tárgyi eszköz beruházás, fejújítás” jogcímen szerepeltette a tető felújítását. Az MKOSZ 2021. 05.31-én kelt határozatában a sportfejlesztési program keretében a kérelmet jóváhagyta (70% közvetlen támogatás és 30% önrész intenzitással), 2022. évi lehívással.

Ennek értelmében forrás csak a 2022. évben gyűjthető TAO felajánlás keretében.

Mivel a sportcsarnok felújítása nem tűr halasztást, a Sportközpont azzal a kérelemmel fordult Önkormányzatunkhoz, hogy az elvégzendő munkák és a kapcsolódó plusz költségek összegét előlegezze meg azzal, hogy azt a 2022. évben TAO felajánlásból gyűjtött összegből a cég visszafizeti. Az önrészt szponzori támogatásokból kívánja finanszírozni az üzemeltető.

Fentiek alapján javaslom a Tisztelt Közgyűlésnek, hogy hatalmazza fel a Sportközpont ügyvezetőjét a felújítási munkák elvégzéséhez szükséges intézkedések megtételére, és nyilvánítsa ki szándékát a projekt költségeinek maximum 100 millió forint összeghatárig történő megelőlegezésére azzal, hogy a tényleges forrásról, annak jogcíméről, a megelőlegezett összeg visszafizetésének módjáról, határidejéről a közbeszerzési eljárás eredménye után születik közgyűlési döntés.

**Szombathely, 2021. június 17.**

**/: Dr. Nemény András :/**

**I.**

**Határozati javaslat**

**........../2021. (VI.24.) Kgy. sz. határozat**

Szombathely Megyei Jogú Város Közgyűlése a 296/2020. (X.29.) Kgy. számú határozatát visszavonja.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**........../2021. (VI. 24.) Kgy. sz. határozat**

A Közgyűlés hozzájárul ahhoz, hogy a SZOVA Nonprofit Zrt. számviteli nyilvántartásából behajthatatlanság címén 1.475.768 Ft tőke követelést leírjon a 2020. december 31-i állapot szerint.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**Határozati javaslat**

**........../2021. (VI. 24.) Kgy. sz. határozat**

1. A Közgyűlés a Vas Megyei Temetkezési Kft. 2021. évi üzleti tervének módosítását jóváhagyja.

2. A Közgyűlés a Vas Megyei Temetkezési Kft. tulajdonát képező, természetben Sárvár, Kiss János altábornagy u. 64. szám alatt található 17 m2 nagyságú garázs, valamint az NVS-395 forgalmi rendszámú, Skoda Superb típusú személygépkocsi értékesítéséhez hozzájárul.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Jancsóné Sárdi Katalin, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**IV.**

**Határozati javaslat**

**........../2021. (VI. 24.) Kgy. sz. határozat**

A Közgyűlés a Szombathelyi Médiaközpont Nonprofit Kft. 2021. évi üzleti tervének módosítását 63.007.000 Ft önkormányzati többlet támogatással jóváhagyja, amely támogatásból 57.207 eFt működési támogatás, 5.800 eFt beruházási célú támogatás.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Horváth Zoltán, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**V.**

**Határozati javaslat**

........../2021. (VI. 24.) Kgy. sz. határozat

1. A Közgyűlés felhatalmazza az AGORA Szombathelyi Kulturális Központ vezetőjét, hogy 2021. július 1. napjától 2021. december 31. napjáig terjedő időtartamra a társaság elhelyezése érdekében kössön ingyenes használatba adási megállapodást a szombathelyi 2710/1 hrsz.-ú ingatlan irodaépülete I. emeletén található 166,49 m2 területű helyiségcsoportra és a pincében található 64,89 m2 helyiségre, összesen 231,38 m2 ingatlanrészre vonatkozóan a Szombathelyi Médiaközpont Nonprofit Kft.-vel.

2. A Közgyűlés úgy határoz, hogy a Szombathelyi Médiaközpont Nonprofit Kft. székhelye 2021. július 1. napjától a Szombathely, Március 15. tér 5. szám legyen. A Közgyűlés felhatalmazza a polgármestert, hogy a társaság alapító okiratának módosítását aláírja.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Horváth Zoltán, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

VI.

**Határozati javaslat**

**........../2021. (VI. 24.) Kgy. sz. határozat**

1./ A Közgyűlés felhatalmazza a Szombathelyi Sportközpont és Sportiskola Nonprofit Kft. vezetőjét, hogy az Aréna Savaria Sportcsarnok tetőfelújítási munkáihoz szükséges intézkedéseket megtegye.

2./ A Közgyűlés kinyilvánítja szándékát, hogy az Önkormányzat az 1./ pont szerinti projekt költségeit 100 millió forint összeghatárig megelőlegezi.

3./ A Közgyűlés úgy határoz, hogy az előlegként rendelkezésre bocsátandó forrás tényleges összegéről, annak jogcíméről, a visszafizetés módjáról és határidejéről, valamint az egyéb források bevonásáról, mértékéről a kivitelezési munkákra vonatkozóan lefolytatott közbeszerzési eljárás eredménye ismeretében dönt.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Kovács Cecília, a társaság ügyvezetője

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal